En femteklasse er sendt hjem i isolation, efter deres klassekammerat er testet positiv for coronavirus.

En elev i 5. klasse på Bagterpskolen i Hjørring er smittet med coronavirus, og elevens klassekammerater er nu sendt hjem i isolation. Skolen fik beskeden om den positive test fredag formiddag og reagerede med det samme. - Vi kontaktede alle forældrene, der kom og hentede deres børn, ligesom vi har sendt to medarbejdere hjem, der vurderes som tætte kontakter til klassen, siger Mads Bech Albertsen, der er skoledistriktsleder for Hjørring Sydøst Skole, hvor Bagterpskolen hører under. Eleverne skal testes fire dage efter, de har været i kontakt med den smittede elev. Er testen negativ, er eleverne velkomne på skolen igen. - Eleverne bliver forhåbentlig testet i dag eller i morgen, og så håber vi på at have dem tilbage igen i næste uge, siger Mads Bech Albertsen. Også coronasmitte på Bagterpskolen før sommer Det er ikke første gang, der har været coronasmitte på Bagterpskolen i Hjørring. I juni blev to klasser samt lærere og andet personale sendt hjem, da to elever fra henholdsvis børnehaveklassen og tredje klasse blev testet positive for corona. Dengang lykkedes det at inddæmme smitten. - Når vi finder ud af, at en elev er smittet, smider vi alt, hvad vi har i hænderne, for at inddæmme smitten. Vi har en procedure for, hvordan vi handler og orienterer. Selvfølgelig er det en ærgerlig opgave, som vi gerne havde været foruden, men når det sker, så er vi i stand til at handle hurtigt, siger skolelederen. Han har kun oplevet forståelse fra de forældre, der har måttet hente elever hjem, fordi der har været coronasmitte på skolen. - Forældrene har kæmpestor forståelse og er glade for, at vi reagerer hurtigt, siger Mads Bech Albertsen.